নির্বাহী ম্যাজিস্ট্রেট
বিজ্ঞ নির্বাহী ম্যাজিস্ট্রেটগণ হলেন গণপ্রজাতন্ত্রী বাংলাদেশের শাসন বিভাগের ম্যাজিস্ট্রেটগণ। বাংলাদেশ সিভিল সার্ভিস (প্রশাসন) অর্থাৎ বাংলাদেশের প্রশাসন ক্যাডারের সদস্যগণ বিজ্ঞ নির্বাহী ম্যাজিস্ট্রেট হিসেবে নিযুক্ত হন। এই কর্মকর্তাগণ নিজ অধিক্ষেত্রে ব্যাপক প্রশাসনিক ক্ষমতা ও সুনির্ধারিত বিচারিক ক্ষমতার অধিকারী। জাতীয় ও আঞ্চলিক পর্যায়ের গুরুত্বপূর্ণ ঘটনা এবং জরুরি পরিস্থিতিতে তারা সরকারের নির্দেশনা মোতাবেক সম্মুখসারিতে কার্যনির্বাহীর ভূমিকায় অবতীর্ণ হন। তাঁদের প্রাথমিক দায়িত্ব আইনশৃঙ্খলা রক্ষা, অপরাধ প্রতিরোধ, দ্রুত বিচারিক কার্যক্রম পরিচালনা, নির্বাচনী দায়িত্বপালন, পরীক্ষা সংক্রান্ত দায়িত্বপালন, উচ্ছেদ কার্যক্রম পরিচালনা, প্রোটোকল ব্যবস্থাপনা এবং পরিস্থিতি অনুযায়ী প্রয়োজনীয় ব্যবস্থা গ্রহণে মাধ্যমে সর্বক্ষেত্রে সুশাসন প্রতিষ্ঠা করা। তাঁরা ফৌজদারি কার্যবিধি, ১৮৯৮ এবং মোবাইল কোর্ট আইন, ২০০৯ এর বিধান অনুযায়ী বিজ্ঞ নির্বাহী আদালত এ বিচারকের দায়িত্ব পালন করেন। বিজ্ঞ নির্বাহী ম্যাজিস্ট্রেটগণ দেশের সবচেয়ে মেধাবী নাগরিকদের মধ্য হতে নিয়োগপ্রাপ্ত হন। তাঁদের দক্ষতা, যোগ্যতা, সততা ও পেশাদারিত্ব সর্বমহলে প্রশংসিত।